**Avannaata Kommuniani ileqqoreqqusat qilalukkanik qaqortanik qernertanillu pisassanik akuersissuteqarnermik agguaassinermillu aqutsinermut tunngasut**

[ MISSINGIUT-SIUNNERSUUT ]

Qilalukkanik qaqortanik qernertanillu illersuineq piniarnerlu pillugit Namminersorlutik Oqartussat nalunaarutaanni nr. 3, 27. januar 2017-imeersumi §§ 7-10, §§ 12-24, § 26, aamma § 29 kiisalu piniarneq aallaaniarnerlu pillugit inatsimmi § 8, imm. 8 naapertorlugit aalajangersarneqarput:

*Atuuffii*

 **§ 1.** Avannaata Kommuniani aqutsisoqarfinni uumasoqatigiinnik kisimiilluni ataatsimoorlunilu piniarnermut tunngatillugu kommunip ileqqoreqqusaa atorneqassaaq.

 *Imm 2.* Aqutsiveqarfiit ataasiakkaat kommunitoqqat killeqarfiinik killilersorneqarput.

*Agguaassineq aamma akuersissutinik tunniussineq*

 **§ 2.** Kommunalbestyrelsi qinnuteqartunut ataasiakkaanut piniaqatigiittussanullu akuersissutinik atilerneqarsimasunik agguaassisassaaq:

* atuuttunik inuussutissarsiutigalugu allagartalinnut, aamma
* aqutsiveqarfinni ataasiakkaani nunap immikkoortuani uumasoqatigiinnut pisassiissutinik Naalakkersuisut aalajangersaanerisa iluanni qilalukkanik qaqortanik qernertanillu piniarnissamut akuersissutinik tunniussinermi piumasaqaatinik naammassinnissimasunut, aamma
* akuersissummik tunniussisoqarnissaa sioqqullugu aqutsiveqarfimmi qinnuteqarfigineqartumi minnerpaamik qaammatini 3-ni najugaqarsimanerminut uppernarsaasinnaasumut.

 *Imm 2.* Kommunalbestyrelsi taamaallaat inuussutissarsiutigalugu piniartunut imaluunniit sunngiffimmi piniartartunut ataasiakkaanut imaluunniit piniaqatigiittussanut akuersissutinik atilerneqarsimasunik agguaassisinnaatitaavoq. Immikkoortut taakku marluk imminnut akulerunneqassanngillat.

 *Imm 3.* Aqutsiveqarfinni uumasoqatigiinnut akuersissutit immikkut piniakkanut pisassiissutit aalajangersarneqarsimasut aamma ileqqoreqqusap matuma aalajangersagartai naapertorlugit agguaateqqinneqarsinnaapput. Akuersissummi akuersissutillip aqqa imaluunniit piniaqatigiinneq pineqartillugu inuit piniaqataasussat aqqi allassimassapput. Inuit allat aqqi akuersissummi allassimanngitsut piniarnermi imaluunniit pisamik agguaassinermi peqataaqqusaanngillat.

 *Imm. 4.* Agguaasseqqinnermut piffissaliussaq piffissap piniarfiusussap aallartinnginnerani kommunalbestyrelsip nalunaarutigissavaa aamma tamanna akuersissummi takuneqarsinnaassaaq.

*Imm. 5.* Akuersissutit tunniunneqarsimasut ukiumi pisassiiffiusumi 31. december sioqqullugu atorneqarsimassapput, tamatuma kingorna akuersissutit kommunip allaffianut utertinneqassapput.

 *Imm 6.* Akuersissutit atorneqanngitsut aqutsiveqarfinni ataasiakkaani inuit inuussutissarsiutigalugu piniartutut allagartallit aamma sunngiffimmi piniartutut allagartallit akornanni agguaateqqinneqassapput. Agguaasseqqinnermi akuersissut agguaateqqitaq immikkoortuni taakkunani marlunni akulerunneqassanngilaq.

*Ataatsimoorluni piniarnermut malittarisassat*

 **§ 3.** Piniaqatigiinnermi minnerpaamik umiatsiaaqqat 3-t imaluunniit amerlanerpaamik umiatsiaaqqat 10-t peqataassapput. Amerlassusaat akuersissummi aqqit taaneqartut takuneqarsinnaassapput.

 *Imm. 2.* Umiatsiaarallit peqataasut tamarmik pisanik annaasaqarnissaq pinngitsoortinniarlugu tuukkamik alertalimmik kiisalu naammattunik avatanik peqassapput.

 *Imm. 3.* Piniaqatigiinneq atermik taasereerlutik piniarnermi aqutsisulerlutik ingerlanneqassaaq, taanna akuersissummi aqqit taaneqarsimasunit peqataasunit toqqarneqassaaq.

 *Imm. 4.* Piniarneq aallartissinnaanngilaq akuersissummi aqqit taaneqarsimasut peqataasussat tamarmik piniarnissap aallartinnissaanikkalerrinneqaqqaartigatik.

 *Imm. 5.* Aqqit taallugit akuersissutillit tamarmik pisanik agguaassinermi peqataassapput.

 *Imm 6.* Taamaallaat qilalukkat qaqortat qernertallu tungaannut seqqortoqarsinnaavoq. Piniarnermi aqutsisup aamma piniartut peqataasut tamarmik qulakkiissavaa/t umiatsiaaqqat aamma angallatit allat peqataasut kiisalu najugaqarfiusut tungaannut seqqortoqannginnissaa.

*Aqutsiveqarfik Qaanaaq*

 **§ 4.** Qilalukkanut qaqortanut qernertanullu tuukkamik avatartalimmik aamma alertalimmik naalillugit qulakkeersimatinnagit seqqornissaq inerteqqutaavoq.

 *Imm. 2.* Imm. 1-imili aalajangersagaq sikup killingani piniartoqartillugu atuutinngilaq, qilalukkat qaqortat qernertallu sikup akornaniikkaangata imaluunniit pujortillugu.

 *Imm. 3.* Taamatuttaaq imm. 1-imi aalajangersagaq septembarip 15-aniit sikunissaata tungaanut atuutinngilaq.

 *Imm. 4.* Illoqarfimmut imaluunniit nunaqarfimmut qanittumi qilalukkanik amerlasuunik takunnittoqartillugu angallatinik motoorilinnik atuinissaq inerteqqutaavoq.

*Qassutinik piniarneq*

 **§ 5.** Upernaviup, Uummannap aamma Ilulissat aqutsiveqarfianni qilalukkanik qaqortanik qernertanillu qassutit atorlugit piniarneq inerteqqutaavoq.

 *Imm*. *2.* Taamaattorli septembarip aallaqqaataaniit sikunissaata tungaanut Qaanaap aqutsiveqarfiani qassutit atorlugit qilalukkanik qaqortanik qernertanillu piniartoqarsinnaavoq. Sikugaangat tamanna allaganngorlugu Avannaata Kommunianut aamma Aalisarnermut, Piniarnermut Nunalerinermullu Naalakkersuisoqarfimmut nalunaarutigineqassaaq.

 *Imm. 3.* Qassutit nalunaarummi taaneqarsimasut atorneqassapput aamma piginnittup atia ersarissumik nalunaarutigineqarsimassaaq.

*Sassat*

 **§ 6.** Sassanik takunnittoqartillugu pisoq ingerlaannaq Avannaata Kommunianut aamma Aalisarnermut, Piniarnermut Nunalerinermullu Naalakkersuisoqarfimmut nalunaarutigineqassaaq.

 *Imm. 2.* Sassaqartillugu piniarnissamut akuerineqarnissaq pillugu aalajangiineq Aalisarnermut, Piniarnermut Nunalerinermullu Naalakkersuisoqarfiup aamma Avannaata Kommuniata akornanni ataqatigiissaarinikkut pisassaaq. Sumiiffimmi piniarnermut aalisarnermullu nakkutilliisoqarsimappat pisumik kalerrinneqassapput aamma Aalisarnermut, Piniarnermut Nunalerinermullu Naalakkersuisoqarfimmut attaveqaataassapput.

 *Imm. 3.* Sassanik piniarnissamut akuersissummi atugassarititaasut aqutsisoqarfiup attuumassuteqartup isumasioqatiginerata kingorna Naalakkersuisoqarfimmit nalunaarutigineqassapput.

*Pineqaatissiissuteqartarnerit*

 **§ 7.** Ileqqoreqqusap matuma aamma nalunaarutip aalajangersagartaannik unioqqutitsinerit Kalaallit Nunaanni pinerluttulerinermik inatsit naapertorlugu akiliisitsinermik aamma pisanik arsaarinnissuteqarnermik pineqaatissiissutaasinnaapput. Arsaarinnissuteqarnermi malittarisassat nalunaarummi atuuttut atorneqassapput.

*Atuutilerfia*

 **§ 8.** Ileqqoreqqusaq atuutilissaaq ulloq xx.xx. 2020.

 *Imm. 2.* Taamaasillutik tulliuttut kommunit ileqqoreqqusaat atorunnaarput:

1. Taamanikkut Aasiaat Kommuniata qilalukkanik qaqortanik qernertanillu ataatsimoorluni piniarneq pillugu kommunip ileqqoreqqusaa 1. februar 2006-imeersoq.
2. Taamanikkut Uummannap Kommuniata qilalukkanik qaqortanik qernertanillu piniarneq pillugu kommunip ileqqoreqqusaa 18. september 1991-imeersoq.
3. Taamanikkut Upernaviup Kommuniata qilalukkanik qaqortanik qernertanillu piniarneq pillugu kommunip ileqqoreqqusaa 1. juli 2006-imeersoq.
4. Taamanikkut Qeqertarsuup Kommuniata qilalukkanik qaqortanik qernertanillu illersuineq piniarnerlu pillugit kommunip ileqqoreqqusaa 24. november 2006-imeersoq.
5. Taamanikkut Avanersuup Kommuniata Ikersuarmi aamma Kangerlussuarmi qilalukkanik qaqortanik qernertanillu piniarneq pillugu kommunip ileqqoreqqusaa 23. juni 1986-imeersoq.

Taamaasilluni Avannaata Kommuniani kommunalbestyrelsianit xx.xx 2020 akuerineqarpoq.

Palle Jeremiassen Jens Immanuelsen

Borgmesteri Aalisarnermut Piniarnermut Nunalerinermullu Naalakkersuisoq

Namminersorlutik Oqartussat, ulloq xx xx 2020